Vanaand sien ons dat die drietal deel van ons moet wees soos die toerusting van ‘n soldaat. Natuurlik is die prentjie van die Romeinse soldaat van destyds ingebeeld by Paulus, sowel as diegene aan hy sy briewe skryf. Ons kan ons die prentjie voorstel van die polisie se eenheid vir Openbare Orde wat die studente tydens die #feesmustfall-veldtog moes beheer. ‘n Polisieman het ‘n staalhelm op die kop, ‘n deursigtige skild voor hom en ‘n koeëlvaste baadjie aan. In ons teks hou Paulus net twee stukke toerusting voor: die destydse borswapen – die polisieman se koeëlvaste baadjie en die helm – die polisieman se staalhelm.
Die soldaat op die slagveld moet sorg dat hy nie oorgerus raak nie. Dit kan hom en sy makkers suur bekom. Hy moet waaksaam wees. Al sou drank vryelik beskikbaar wees, is dit baie beter om nugter te wees. Terwyl ons leef, moet ons wakker wees en besef ons dat ons in ‘n stryd betrokke is wat van ons waaksaamheid en nugterheid verg. Die nugterheid waartoe Paulus oproep, moet die gemeente bring tot ‘n helder onderskeiding van wat sy taak en roeping is.
Uit die geloof ontspring die liefde wat hier en nou deur die Gees van God bewerk word. Ons het verlede week gesien: liefde laat ‘n mens wegdraai van jouself na ander toe. Wie liefhet, fokus op die ander. Dit dring jou om die ander te dien, jouself in die proses te offer, om ander wat jou kwaad aangedoen het te vergewe en vir hulle te bid.
Dink aan die skade wat ‘n groot klip sou kon aanrig as die polisieman nie ‘n staalhelm op die kop gehad het nie. Die hoop op verlossing is die gelowige se helm in die stryd waarin ons betrokke is.
Wie glo, bou op dit wat Christus in die verlede vir ons gedoen het, maar rig hom ook vol hoop op die toekoms van wat Hy nog sal doen. Hy kom weer. Hy gaan alles en in almal wees. Ons gaan deel in sy heerlikheid. Wie hoop, staar hom nie blind teen wat hy sien nie. Wie hoop, swig nie voor die aanslag van alles wat negatief is wat hy ervaar nie. Hy kyk met sekerheid vorentoe; hy weet ons het ‘n toekoms – God waarborg dit vir ons. Dat Paulus juis hier van die hoop op verlossing praat, pas pragtig in by die geheel van 5:1-11 waar die gelowiges mense van die dag heet, mense van die wederkoms, van die heerlikheid wat geopenbaar sal word.